Zrušuje všeobecne záväzné nariadenie č. 4/1996. 
Zmenené a doplnené všeobecne záväzným nariadením č. 4/2010. 

Všeobecne záväzné nariadenie
hlavného mesta Slovenskej republiky Bratislavy
č. 8/2007
z 22. novembra 2007,
ktorým sa vyhlasuje záväzná časť územného plánu zóny Dunajská, zmeny a doplnky 2005

Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a e) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 27 ods. 3 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov ustanovuje:

§ 1

(1) Týmto všeobecne záväzným nariadením (ďalej len „nariadenie“) sa vyhlasuje záväzná časť územného plánu zóny Dunajská, zmeny a doplnky 2005.

(2) Záväzná časť územného plánu zóny Dunajská, zmeny a doplnky 2005 nahrádza záväznú časť územného plánu zóny Dunajská, Bratislava, vyhlásenú všeobecne záväzným nariadením hlavného mesta Slovenskej republiky Bratislavy č. 4/1996, ktorým sa vyhlasuje záväzná časť územného plánu zóny Dunajská, Bratislava.

(3) Priestorové vymedzenie riešeného územia územného plánu zóny Dunajská, zmeny a doplnky 2005 tvorí územie vymedzené ulicami Špitálska, 29. augusta, Malý trh, Karadžičova, Dostojevského rad, Štúrova a Námestie SNP v katastrálnom území Staré Mesto.

§ 2

(1) Záväznú textovú časť územného plánu zóny Dunajská, zmeny a doplnky 2005 tvoria:

a)	Regulatívy funkčného a priestorového usporiadania, uvedené v prílohe č. 1 tohto nariadenia,

b)	Regulačné listy rozvojových plôch, uvedené v prílohe č. 2 tohto nariadenia,

c)	Vymedzenie a návrh verejnoprospešných stavieb, uvedené v prílohe č. 3 tohto nariadenia.

(2) Záväznú grafickú časť územného plánu zóny Dunajská, zmeny a doplnky 2005 tvoria:

a)	výkres č. 4 - Výkres hmotovo – priestorovej regulácie územia, uvedený v prílohe č. 4 tohto nariadenia,

b)	výkres č. 5 - Výkres zelene  a prvkov ekologickej stability, uvedený v prílohe č. 5 tohto nariadenia.

§ 3

Dokumentácia schváleného územného plánu zóny Dunajská, zmeny a doplnky 2005 je uložená a možno do nej nahliadnuť na hlavnom meste Slovenskej republiky Bratislave, na mestskej časti Bratislava - Staré Mesto a na Krajskom stavebnom úrade v Bratislave.

§ 4

Zrušuje sa všeobecne záväzné nariadenie hlavného mesta Slovenskej republiky Bratislavy č. 4/1996, ktorým sa vyhlasuje záväzná časť územného plánu zóny Dunajská, Bratislava.

§ 5

Toto nariadenie nadobúda účinnosť 1. januára 2008.

Ing. Andrej Ďurkovský
primátor